Red Velvet μίνι cupcakes
Ένα από τα πιο διάσημα κέικ, το Red Velvet, μετατρέπεται σε βολικά (και απολαυστικά) μίνι cupcakes!
165 γρ. αλεύρι για όλες τις χρήσεις, 15 γρ. κακάο , λίγο αλάτι (3 γρ.), 1/2 κουτ. γλυκού μπέικιν πάουντερ (5 γρ.), 200 γρ. ζάχαρη λευκή, κρυσταλλική, 2 μεγάλα αυγά (120 γρ.), 180 γρ. ξινόγαλο, 1 κουτ. γλυκού λευκό ξίδι (10 γρ.), 1/2 κουτ. γλυκού απόσταγμα βανίλιας (5 γρ.), 15 γρ. κόκκινο χρώμα ζαχαροπλαστικής, 55 γρ. βούτυρο αγελάδος, αφημένο αρκετές ώρες εκτός ψυγείου ώστε να είναι μαλακό, 100 γρ. βούτυρο αγελάδος σε θερμοκρασία δωματίου, 100 γρ. ζάχαρη άχνη, κοσκινισμένη, 200 γρ. τυρί κρέμα light 
Για να φτιάξουμε τα Red Velvet μίνι cupcakes, ξεκινάμε προθερμαίνοντας το φούρνο στους 170° C στον αέρα και καλύπτουμε με χαρτάκια ψησίματος τις θήκες μιας φόρμας για μίνι κάπκεϊκ.Κοσκινίζουμε το αλεύρι, το κακάο, το αλάτι, το μπέικιν πάουντερ και τη ζάχαρη και τα αφήνουμε για λίγο κατά μέρος. Ρίχνουμε σε ένα μπολ τα αυγά, το ξινόγαλο, το ξίδι, το απόσταγμα βανίλιας και το κόκκινο χρώμα ζαχαροπλαστικής και τα χτυπάμε ελαφρώς με έναν αυγοδάρτη.Βάζουμε στον κάδο του μίξερ τα κοσκινισμένα υλικά και το βούτυρο και τα χτυπάμε με το φτερό στην πιο χαμηλή ταχύτητα, μέχρι να αποκτήσει το μείγμα υφή τριμμάτων. Στη συνέχεια προσθέτουμε το μείγμα των αυγών σε τρεις δόσεις, φροντίζοντας να ενσωματώνεται η μία δόση προτού ρίξουμε την επόμενη. Στο τέλος, ανεβάζουμε την ταχύτητα του μίξερ στη μεσαία και χτυπάμε το μείγμα για 3 δευτερόλεπτα, ίσα να ομογενοποιηθούν όλα τα υλικά.Μοιράζουμε το μείγμα στις θήκες της φόρμας (θα πρέπει να καλύπτει τα 3/4 κάθε θήκης) και ψήνουμε για 10 - 13 λεπτά (ανάλογα με το μέγεθος των κέικ). Αφού ροδίσουν ελαφρώς, τα βγάζουμε από το φούρνο και τα μεταφέρουμε σε μια σχάρα με ποδαράκι ώστε να κρυώσουν εντελώς.Χτυπάμε στο μίξερ με το φτερό το βούτυρο και τη ζάχαρη άχνη στην πιο χαμηλή ταχύτητα αρχικά και μετά στην υψηλή για περίπου 2 λεπτά, μέχρι να αποκτήσουν ένα απαλό λευκό χρώμα. Σταματάμε το χτύπημα και προσθέτουμε το τυρί. Ξεκινάμε το χτύπημα στη χαμηλή ταχύτητα και, αφού ενσωματωθούν τα υλικά, ανεβάζουμε ταχύτητα. Χτυπάμε μέχρι να αποκτήσει αρκετό αέρα και να σταθεροποιηθεί. Βάζουμε το φρόστινγκ σε μια σακούλα ζαχαροπλαστικής, στην άκρη της οποίας έχουμε προσαρμόσει ένα κορνέ με οδοντωτή μύτη και διακοσμούμε κάθε κάπκεϊκ με το φρόστινγκ.
Αλεύρι (ζύμες),Κεράσματα